བརྟན་པར་བརྗོད་པ་ནི། སུ་པྲ་ཏིཥྛ་སོགས་བརྗོད་པས་སོ། །དེ་དག་ནི་ལམ་གྱི་ཡན་ལག་སྟེ། ཅིའི་ཕྱིར་ཞེ་ན་ཚོགས་རྫོགས་པར་བྱེད་པའི་ལམ་ཡིན་པས་ན་ཏེ། རྫོགས་སྨིན་སྦྱངས་གསུམ་གྱི་ཏིང་ངེ་འཛིན་ལས། ཕྱི་མ་གཉིས་སྔར་བཤད་པ་དང་། ལྷག་མ་རྣམས་དང་པོ་སྟེ། དེ་ཡང་བསྲུང་འཁོར་ནི། ངེས་པར་འབྱུང་བའི་སེམས་བསྐྱེད་པ་དང་། ལྷར་གསལ་བ་ནི་རྡོ་རྗེ་ཐེག་པར་སེམས་བསྐྱེད་པ་དང་། རིགས་གསུམ་མམ། རྡོ་རྗེ་གསུམ་བྱིན་གྱིས་བརླབས་པ་ནི། དྲན་པ་ཉེར་བཞག་སོགས་ཀྱི་ངེས་པས། ཚོགས་ཀྱི་ལམ་ཆེ་ཆུང་གསུམ་དང་། རྡོ་རྗེ་བཞི་ནི་དྲོད་ལ་སོགས་པ་སྦྱོར་ལམ་བཞི་དང་། ཡེ་ཤེས་སྤྱན་འདྲེན་ནི་ས་དང་པོའི་མཉམ་བཞག་མཐོང་ལམ་དང་། ས་བོན་འོད་འཕྲོས་སོགས་ནི་ས་དང་པོའི་རྗེས་ཐོབ་སོགས་ས་བཅུ་དང་། ཆོས་མཐུན་པའོ་ཞེས་པ་སྟེ། དེའི་ཕྱིར་ལམ་གྱི་ཡན་ལག་ག ོ།འདིར་སྐབས་སུ་བབས་པའི་དོན་རེ་ཤིག་དེ་ཙམ་ལ་བྱ་སྟེ། ངེས་པ་དང་བཅས་པའི་འཐད་པ་རྒྱས་པར་རྣམས་ཡི་གེ་མངས་ཀྱི་དོགས་དང་། སྐབས་སུ་མ་གྱུར་པས་མ་བྲིས་སོ། །
འདིར་སྨྲས་པ། རྣམ་པ་ཀུན་ལྡན་སྟོང་ཉིད་དམ་པའི་དོན། །ངེས་པའི་ལྷ་སྟེ་གཞན་ནི་དྲི་མའོ། །དེ་བས་རེས་འཇོག་ཚུལ་དུ་མ་འཁྲུལ་བར། །སྟོང་པའི་རིང་ལས་ལྷ་སྐུ་འདིར་ཤེས་བྱ། །ཞིང་སྦྱོང་པ་དང་སེམས་ཅན་སྨིན་པའི་ཚུལ། །ཀུན་ཀྱང་སྒྱུ་མའི་རྣམ་རོལ་སྟོང་པའི་ངང་། དབང་པོའི་གཞུ་ལ་རེག་ཐོགས་མེད་པ་ལྟར། །རྒྱལ་བའི་སྐུ་ཡང་ཚོགས་གཉིས་རྫོགས་པ་ནའོ། །རིགས་གསུམ་འགྱུར་མེད་རྡོ་རྗེ་ཆེན་པོ་བཞི། །ཡེ་ཤེས་འཁོར་ལོ་དེ་བཞིན་དབང་བསྐུར་དང་། །བྱང་ཆུབ་ཕྱོགས་མཐུན་དེ་བཞིན་འོད་གསལ་གནད། །བསྡུས་པའི་ཚིག་ལའང་དོན་རྒྱས་རིག་པར་བྱོས། །ད་ནི། ལྷུན་གྲུབ་རྣམ་པར་མི་རྟོག་ཕྱིར། །ཞེས་པའི་དབང་དུ་བྱས་ཏེ། དངོས་གཞི་ཏིང་ངེ་འཛིན་རྣམ་པ་གཉིས་ཀྱི་དམིགས་པ་ནི། སྒྲུབ་ཐབས་ཉིད་དུ་བྲིས་ཟིན་ལ། གང་དག་ཏུ་དུ་བ་དང་སྨིག་རྒྱུ་སོགས་ཀྱི་མཚན་མ་སྔར་བརྟན་པོར་མཐོང་བའི་རྣལ་འབྱོར་པས་རང་ལྷར་གསལ་བའི་ལུས་ནང་དུ་ཞིང་རྣམས་དམིགས་ཙམ་བྱས་ཏེ་མཉམ་པར་བཞག་པ་ན། སྟོང་གཟུགས་ལ་ཞིང་མང་ཉུང་དབང་པོ་དང་མཚམས་པར་དངོས་སུ་སྣང་ལ། དེ་ནས་འཆི་མེད་ཀྱི་རྣལ་འབྱོར་བསྒོམ་པར་བྱ་བ་དང་། ལས་དང་པོ་པའི་སྒོམ་ཚུལ་ལ་ཡང་རྣམ་རྟོག་གི་རྩོལ་བ་ཡོད་མོད་ཀྱི། དེ་ལྟ་ན་ཡང་བསམ་གྱིས་མི་ཁྱབ་པའི་གནད་ཤེས་པས། ཞིང་དང་འཆི་མེད་ཀྱི་རྣལ་འབྱོར་ལ། གང་དམིགས་བཅས་ཡོད་ཀྱི་བར་དུ་སྒྱུ་མ་ལྟ་བུའོ་སྙམ་པ་དང་། ཞིང་ཡང་རབ་འབྱམས་ཏེ། ཆེ་ཆུང་ཕྲ་སྦོམ་མང་ཉུང་སོགས་ཚད་བཟུང་མི་ནུས་པ་མཐའ་ཡས་པ་ཤེས་པ་དང་། འཆི་མེད་ཀྱི་མཐར། དམིགས་མེད་ནི་གང་ཡང་མི་སྒོམ་པར་རིག་ཙམ་སྣང་ཙམ་ལ་རིང་དུ་མཉམ་པར་འཇོག་པ་སྟེ། སྐབས་འདིར་སློབ་དཔོན་གྱིས། །མཆན་ཁུང་སྲོག་རྩོལ་བསྡམས་དང་བཅས། །སྒྱུ་མའི་ལམ་མཆོག་གང་མཐོང་བ། །དེས་ནི་རེ་ཤིག་དམིགས་བཅས་པའོ། །དེ་མཐར་དམིགས་པ་མེད་གང་དང་། །འོད་ཟེར་དྲའང་མ་མཐོང་གང་།། རྟག་ཏུ་རྣམ་པར་རྟོགས་པས་བརྟག།ཞེས་གསུངས་པའི་ངེས་པ་ལས་སོ།།རྣལ་འབྱོར་འདི་གཉིས་ཀའང་འཆི་མེད་སྒྲུབ་པའི་ངེས་པ་ལས་སྟོང་པ་ཉིད་སྒོམ་པའི་རིག་པ་ཡིན་ལ། དེ་ལྟ་མོད་ཀྱི་རྣམ་མེད་དམ་སྟོང་ཉིད། མེད་དགག་ཙམ་ལ་ནི་རྟག་པར་དམ་པའི་ངེས་ཚིག་མ་ཞུགས་ཤིང་། སྟོང་ཉིད་རྣམ་པ་ཐམས་ཅད་པ་སྟེ། རྣམ་པ་ཅི་ཡང་འཆར་བ་ནི་རྟག་པ་དམ་པ་ཡིན་ལ། དེ་ཡང་ཞིང་གི་རྣལ་འབྱོར་ནི་སྣ་ཚོགས་སུ་སྣང་བ་རྣམ་པ་ཐམས་ཅད་པ་དང་། འཆི་མེད་ཀྱི་རྣལ་འབྱོར་ནི་བདེ་བ་དམ་པ་དང་། འོད་གསལ་གཙོ་ཆེ་སྟེ། ཕྱི་མ་སྔ་མ་ལ། རྟེན་ནས་འབྱུང་གི་གཞན་དུ་མ་ཡིན་ནོ། །དེ་ཡང་རྣམ་ཀུན་མཆོག་ལྡན་གྱི་སྟོང་ཉིད་ལས་འོད་གསལ་དང་འགྱུར་མེད་བདེ་བ་ཆེན་པོ་ཐོབ་པ་ནི། བླ་མེད་ཀྱི་རྒྱུད་རྣམས་ཀྱི་ངེས་གསང་དམ་པར་ཤེས་པར་གྱིས་ཤིག་གུ། དེ་ལྟར་དེ་གཉིས་ཀྱི་ཕྱི་མས་རང་དོན་ཆོས་སྐུ་དང་། དང་པོས་གཞན་དོན་གཟུགས་སྐུས་འགྲོ་བའི་དོན་མཛད་པ་ཡིན་ལ། དེ་གཉིས་ཐ་དད་པ་ཡང་མ་ཡིན་ནོ། །འདིར་སྨྲས་པ། རྒྱལ་བའི་ཡོན་ཏན་ཟབ་ཅིང་རྒྱ་ཆེ་རྣམས། །ལྷུན་གྲུབ་ཉིད་ནའང་གསར་དུ་ཐོབ་པ་ཡི། །ཚུལ་དེ་ཤེས་ནས་རྣམ་པར་རྟོག་མེད་ཀྱང་། །འཕྲིན་ལས་ལྷུན་གྱིས་གྲུབ་པའི་ཚུལ་འདིའོ། །
ཕྱག་རྒྱ་ཆེན་པོ་རྣམ་ཀུན་སྟོང་ཉིད་དང་། །ཞུ་བདེ་ལས་འདས་བདེ་ཆེན་འོད་གསལ་བའོ། །ངེས་གསང་དེ་གཉིས་རིག་ན་འཆི་མེད་དང་། །ཞིང་གི་རྣལ་འབྱོར་རིས་མེད་འཁོར་ལོའང་རིག།རྨི་ལམ་དག་ལས་བདེ་བ་སྦྱིན་པ་དང་། བྲག་ཆའི་གླུ་དབྱངས་བྱིས་རྣམས་ཡིད་བདེའི་རྒྱུ། །ལམ་བཟང་མཆོག་ཀྱང་དེ་འདྲར་མྱོང་བ་ལས། །མཁའ་བཞིན་ཀུན་ལ་གོ་སྐབས་སྦྱིན་ན་ཀ ོ།རྫོགས་སངས་རྒྱས་རྣམས་ཀུན་རྟོག་མེད་གཟིགས་ནས། །དོན་དམ་མི་འཆི་བཅུད་བྱེད་རྟག་རོལ་ཡང་། །རབ་འབྱམས་ཞིང་དུ་དཔག་མེད་ཟློས་གར་ཅན། །གདུལ་དཀའི་ཞིང་དུའང་ངུར་སྨྲིག་ཐུན་མཚམས་ཀྱི། །དེས་ལྡན་རྣམས་ལའང་ལྷན་སྐྱེས་བདུད་རྩིའི་འོད། །སྐབས་དབྱེར་གྱུར་བཞིན་རིག་པར་བྱོས་ཨ་རེ། །ཤཱི་བའི་རིང་ལུགས་སྐྱོང་བའི་ཆེར་རློམ་འགའ། །ཟབ་ཅིང་རྒྱ་ཆེའི་ཚིག་རྣམས་མ་རྟོགས་པར། །ལས་རྒྱ་ངེས་པའི་ལམ་དང་རིམ་པ་སྟེ། །གོང་མའི་དབང་གསུམ་འགྱུར་མེད་བདེ་བ་བྲལ།། དེ་བཞིན་རྟག་ཏུ་འདོད་ལ་བརྐམ་པའི་ཚིག།འཇིག་རྟེན་དམོད་ཙམ་སྤངས་ཕྱིར་སྤྲོས་མེད་ཀྱི། །སྤྱོད་པ་གསུངས་ཞེས་སྨྲ་མོད་དེ་ལྟ་བུའི། །ཕྱག་ཆེན་རྟོགས་པ་ཆིག་གཅོད་ཚིག་ཏུ་བས། །ཡང་སྨྲས་པ། ཀ་ཡེ་ནམ་མཁའི་མེ་ཏོག་སུ་ཡིས་མཐོང་། །འཕྲོག་པའི་གྲོང་དུ་གང་གི་ལྟད་མོ་སྦྱིན། །རྨད་བྱུང་དོན་དེ་བླ་མའི་ཞལ་ལས་དྲིས། །མི་བསྲུན་ཤིང་རྟར་འཇུག་པའི་ངལ་བས་ཅི།།དེ་ལྟར་བཟླས་པ་དང་བཅས་པའི་རྣལ་འབྱོར་གཉིས་དངོས་གཞིའི་ཏིང་ངེ་འཛིན་ཏེ། དེ་ནས་ལྡང་བར་འདོད་ན། རང་དམ་ཡེ་གཉིས་མེད་དུ་གསལ་བ་མཆོད་ཅིང་བསྟོད་པས་བསྟོད་པ་སྟེ། དེ་ལ། ནམ་མཁའ་དང་མཉམ་སོགས་ཀྱི་དོན་ཅུང་ཟད་བཤད་ན། ནམ་མཁའ་དང་མཉམ་ནི་དངོས་པོ་ཐམས་ཅད་ལ་ཁྱབ་པ་སྟེ། གཞིའི་ཆོས་ཉིད་དོ། །མཉམ་ཉིད་ནི་ལམ་སྟེ། །ཆོས་ཉིད་དེའི་རང་བཞིན་སྟོང་པ་དང་སྙིང་རྗེ་མི་ཕྱེད་པ་གོམས་པར་བྱེད་པ། རོ་མཉམ་ནི་དེ་ལྟར་གོམས་པའི་མཐུས་འབྲས་བུ་སྟེ། དོན་དམ་རྣམ་མེད་ཆོས་སྐུ་དང་། ཀུན་རྫོབ་རྣམ་བཅས་གཟུགས་སྐུ་རོ་མཉམ་པའོ། །དེའི་ཕྱིར་སྐུ་མངའ་བ་སྟེ། ཆོས ཉིད་དེ་འཕགས་མའོ་ཞེས་པའོ། །དངོས་རྣམས་སོགས་ནི། དཔེར་ན་བུམ་པ་གྲུབ་པ་ན། དེ་ཐད་ཀྱི་ནམ་མཁའ་གཞན་དུ་མ་སོང་ལ། ཞིག་པ་ན་ཡང་གཞན་ནས་མ་འོངས་པས་བུམ་པ་སོང་ཡང་ནམ་མཁའ་མི་འགྲོ་བ་ལྟར། གཞི་ལམ་སོགས་ཀུན། བུམ་སོགས་ངོ་བོ་དང་འདྲ་བ་དང་། ཆོས་ཉིད་ནམ་མཁའ་དང་འདྲ་བར་བཞག་ག ོ།
འཇིག་དང་སོགས་ནམ་མཁའ་དང་འདྲ་བས་ཏེ། ཞིག་མི་སྲིད་པས་མཚར་མོད་མ་འོངས་པའི་ཕྱིར་འཇིག་རྒྱུ་མེད་པས་དེ་ཙམ་དུ་ངོ་མཚར་ཅི། དེ་ལྟར་ན་ཡ་མཚན་སོགས་ཏེ་གོ་སླའོ། །སྲིད་དང་སོགས་འབྲས་བུ་ལ་སྦྱར་བ་སྟེ། སྲིད་པ་སྟེ་ཀུན་རྫོབ་གདོད་མ་ནས་མེད་པར་གཟིགས་ཀྱང་། སྔོན་སྙིང་རྗེས་ཀུན་ནས་བླངས་ཏེ་སྨོན་ལམ་བགྱིས་པའི་དབང་གིས་འགྲོ་བ་ལ་བཏང་སྙོམས་མེད་པར་གཟིགས་ནས། རྣམ་པར་འཕྲུལ་པ་ཡུལ་དུས་ཆད་པ་མེད་པར་འབྱུང་བས། ཁམས་གསུམ་གྱི་འགྲོ་བ་ཀུན་ལ་བདེ་ཆེན་སྟེ་ཐར་པ་སྦྱིན་པ་ཞེས་པའོ། ཁྱོད་ཞབས་སོགས་གོ་སླ་སྟེ། ཁྱེད་ཀྱི་ཞབས་ལ་འདུད་པ་རྣམས་ཀྱང་བྱང་ཆུབ་ཆེན་པོར་ངེས་པའོ། །དེའི་ཕྱིར་ཕྱག་འོས་སོ་ཞེས་པའི་དོན་ནོ། །དེ་ནས་ཡི་གེ་བརྒྱ་པ་བཟླས་ནས་བཟོད་པ་གསོལ། བཛྲ་མུ ཿཡེ་ཤེས་པ་གཤེགས་སུ་གསོལ་བ་སྟེ། དབྱིངས་སུ་ཐིམ་པར་བསམ། དེ་ནས་རིག་པ་ལན་གསུམ་བརྗོད། སྔར་བཤད་པའི་རྡོ་རྗེ་གསུམ་གྱི་དམ་ཚིག་དྲན་པར་བྱས་ཏེ། སྐུ་གསུང་ཐུགས་མི་ཕྱེད་པར་བྱིན་གྱིས་བརླབས་པའོ། །ཨོཾ་བཛྲེ་སོགས་ནི་བདག་ཉིད་བསྲུང་བ། དེ་ནས་ནི་དགེ་བ་བསྔོས་ནས་ལྡང་བར་བྱ་སྟེ། ཐམས་ཅད་དུ་ཡང་ལྷར་སྣང་དང་མ་བྲལ་བར་བྱ་ལ། ལམ་འདི་ལ་ཡང་ཡང་གོམས་པས་ལྷུར་བླངས་པས་ལུས་འདི་ལ་མཆོག་གི་དངོས་གྲུབ་སྟེར་བར་བྱེད་དེ། གཞི་དང་། རྐྱེན་གྱི་ཡན་ལག་དང་། དངོས་གཞི་གཙོ་བོར་གོམས་པས་རྫོགས་པའི་རིམ་པའི་ཡེ་ཤེས་ཕྱག་རྒྱ་ཆེན་པོ་སྐྱེ་བར་འགྱུར་བ་ཡིན་ནོ། །
འདིར་སྨྲས་པ། བདེན་གཉིས་མི་ཕྱེད་ཏིང་འཛིན་གོམས་ལས་ནམ་མཁའི་གཟུགས་མཐོང་ཞིང་། །གང་དུ་བརྟན་ཞིང་ཡངས་པར་གྱུར་དང་ཐབས་མང་དེ་ཚེའོ། །ཨ་རེ་བྱང་ཕྱོགས་འདི་ན་སྡེ་སྣོད་སྤངས་ཤིང་རྒྱུད་སྡེ་རིང་དུ་དོར། །ངལ་བས་གནས་ཀྱང་ངན་འགྲོ་ལ་གཞོལ་ཀྱེ་ཧུད་གཏུམ་པོ་ལྟར། །དམན་པ་ལས་ཀྱང་དམན་པའི་སྤྱོད་པ་འཛིན། །བཟང་པོ་ཡི་ཡང་བཟང་པོ་ལྟ་བུར་རློམ། །བརྩོན་པ་ཆེན་པོས་བརྩོན་པར་འབད་མོད་ཀྱི། །འཁོར་བའི་རྒྱ་མཚོར་འཁོར་ལས་ཐར་མི་འགྱུར། །དེ་བས་ན་ལམ་བཟང་མ་ནོར་བ་གནད་མ་བཅོས་པ་དག་ལ་འབད་པ་ཆེན་པོས་ཅིའི་ཕྱིར་མི་འབད། དེ་ལྟར་ན་འདིའི་མན་ངག་གི་གནད་རྣལ་འབྱོར་བླ་མེད་ལྟར་ཤེས་དགོས། སྨྲ་ན་དེ་ཅི་སྙམ་ན། བཤད་ཟིན་མོད་ཀྱི། དེ་ལྟར་ན་ཡང་རླུང་བྱིན་གྱིས་བརླབས་པ་དང་། སྒོ་གསུམ་བྱིན་གྱིིས་བརླབས་པ། དམ་ཚིག་གསུམ་སྒོམ་པ། ལྷ་བསྐྱེད་ཟིན་ནས་རྡོ་རྗེ་བཞི་བྱིན་གྱིས་བརླབས་པ། དངོས་གཞི་རྣལ་འབྱོར་གཉིས་རྣམས་བླ་མེད་ཁོ་ན་བཞིན་དུ་ཡོད་ལ། ལྷ་བསྐྱེད་པ་དང་། ཡེ་ཤེས་འཁོར་ལོ་སྤྱན་འདྲེན་པ་དང་། གཤེགས་པ་རྣམས་རྣལ་འབྱོར་རྒྱུད་བཞིན་དང་། སྤྱིར་ཟབ་གནད་ནི། བཞིའི་ཡན་ལག།རང་བཞིན་གྱི་ཡན་ལག་དག་བྱེད་འཁྲུས་དང་། རླུང་དང་། སྒོ་གསུམ་བྱིན་གྱིས་བརླབ་པ། དམ་ཚིག་གསུམ་བསྒོམ་པ། རྡོ་རྗེ་བཞིའི་བྱིན་གྱིས་བརླབས་པ་དང་། རྣལ་འབྱོར་གཉིས་རྣམས་སོ། ། གཏོར་མ་དང་། ཟས་དང་། ཉལ་བ་ལ་སོགས་པ་སྔར་བྱ་རྒྱུད་ཁོ་ནའི་ལུགས་ཀྱི་སྐབས་བཤད་ཟིན་ཏོ། །མཆོད་པ་བྱིན་རླབས་ཅི་འདྲ་བར་གཏོར་མ་དེ་འདྲ་ལ། འོན་ཀྱང་ནམ་མཁའ་མཛོད་ཀྱི་སྔགས་རྒྱས་དབུལ་བར་བྱའོ། །
དེ་ལྟར་འདི་ནི་ལྟ་སྒོམ་འབྲས་བུའི་གནད་རྣལ་འབྱོར་བླ་མེད་ཀྱི་ཚུལ་ཟབ་ཅིང་རྒྱ་ཆེ་བ་དང་། སྤྱོད་པ་ཀྲྀ་ཡ་བཞིན་དུ་གཙང་སྦྲ་དང་། དཀའ་ཐུབ་དང་སྦྱིན་བསྲེག་སོགས་སྤྱད་པས། ལུས་འདི་ལ་མཆོག་གི་དངོས་གྲུབ་ཐོབ་ཅིང་། དབང་པོ་ཆེས་དམན་པས་ཀྱང་ཤིན་ཏུ་ནན་ཏན་ཏུ་བྱས་ན་འཆི་བ་མེད་པའི་རིག་འཛིན་ཐོབ་ནས། རིམ་གྱི་སངས་རྒྱས་ཀྱི་གོ་འཕང་ཐོབ་པར་འགྱུར་རོ། །འདིར་སླར་ཡང་དེ་རྣམས་འདི་སྐད་ཅེས། སེམས་ཅན་གང་དག་སྲིད་པ་ལ་མོས་ཏེ། །སྲིད་པས་དགེ་དང་མི་དགེའི་འབྲས་བུ་བྱེད། །དེ་ནི་བདེ་ཆེན་ལམ་ལས་གོལ་བ་སྟེ། །སྐད་ཅིག་བྱུང་ནས་ཕྱིར་ཡང་ནུབ་པར་འགྱུར། །འདོད་དང་དགའ་བདེ་ཡོངས་སུ་མ་སྤངས་གང་། །མཚན་མ་མཐོང་ཡང་ཉོན་མོངས་བཅས་པ་ཡིན། །སློབ་དཔོན་མཉེས་བྱས་ནང་གི་རྣམ་པར་འབྱེད། །རྡོ་རྗེ་སེམས་དཔའ་ཉིད་འདོད་བདེ་གནས་འཐོབ།། རྡོ་རྗེ་སེམས་དངོས་སེམས་ཀྱི་རྡོ་རྗེ་གང་། །རང་བཞིན་ཉིད་དེ་དེ་ཕྱིར་གཞིའི་ཡན་ལག།དབང་པོ་ཡུལ་དང་ལྟ་འདོད་རྐྱེན་གསུམ་སྟེ། །དེ་ལས་དབང་ཤེས་སྐྱེ་བར་འགྱུར་བ་ལྟར། །འདིར་ཡང་རྐྱེན་གྱི་ཡན་ལག་གང་གིས་ན། །རྡོ་རྗེ་སེམས་དཔའི་ཡེ་ཤེས་མངོན་གསུམ་པའོ། །ཆོས་ཀུན་རང་བཞིན་རྡུལ་བྲལ་སྟོང་ཉིད་དེ། །རྣམ་ཀུན་དེ་ཉིད་བསྒོམ་ཕྱིར་དེ་སྐད་བརྗོད། །སེམས་ཀྱི་རྡོ་རྗེ་དྲི་མ་མེད་རྟོགས་པ། ། དེ་ཚེ་བསྲུང་བ་མེད་ན་གནོད་བྱེད་ཅི། །དེ་ནས་སེམས་ཀྱི་རྡོ་རྗེ་ལྷར་སད་པ། ། རིགས་གསུམ་རྡོ་རྗེ་བཞི་དག་བརྟས་པར་གྱུར། །དབང་བསྐུར་ནས་ནི་ས་བཅུའི་བདག་པོ་སྟེ། །དེ་ཕྱིར་ལམ་གྱི་ཡན་ལག་ཅེས་བྱའོ། །སྒྱུ་ལུས་རབ་འབྱམས་ཞིང་གི་རྣལ་འབྱོར་དང་། །དོན་དམ་བདེ་ཆེན་རྟག་པ་འཆི་མེད་ཡིན། །ཀྱེ་མ་འབྱུང་པོའི་རིང་ལུགས་ལྷུར་བྱེད་ལ། །བྱང་ཕྱོགས་འདི་ན་ཀུན་ཀྱང་དགའ་ཞིང་འགྲོ། ། ཚུལ་དེ་སྤངས་ནས་ཐབས་མང་གཙང་སྦྲར་བཅས། །ཡང་དག་ལམ་ལ་ཞུགས་དང་ཐར་འདོད་ཀྱེ། འདིར་སྨྲས་པ། །འོད་གསལ་དམ་པ་རྟག་ཏུ་མི་འགྱུར་བདག་དམ་པ། །དམ་པའི་ཏིང་འཛིན་རོ་མཉམ་མཉམ་པ་བགྲང་ཡས་ཀྱིས། །རང་གི་ཚུལ་དེ་རང་གིས་རིག་བྱས་གནས་དེ་ན། །དྲི་མ་ཅི་ཞིག་ཐར་པ་དེ་ཅི་མིང་ཙམ་གྱིས། ། རྣམ་པར་གནར་དང་འགའ་མགུ་རངས་འདི་བྱིས་པའི་གཤིས། །བསམ་གྱི་མི་ཁྱབ་ཚུལ་བཞིས་འཁྱུད་པའི་རང་བཞིན་སེམས། །བླ་མའི་དྲིན་ལས་མཁས་པ་དག་གི་གཉུག་མའི་དངོས། །རིང་པོར་མི་ཐོགས་བརྩོན་པས་བསྒྲུབས་ན་ཅིས་མི་མཐོང་། ཁ་བ་ཅན་འདིར་དེང་སང་དམ་པའི་ཆོས། །མིང་ཙམ་འཛིན་ཞིང་ཕལ་ཆེར་ལོག་པར་མོས། །རྒྱལ་བས་གདམས་པའི་རྣམ་དག་སྤྱོད་པ་དང་། །ཟབ་ཅིང་རྒྱ་ཆེའི་ཐབས་ལ་རྣམ་པར་སྨོད། །འདོད་པའི་དཀྲུགས་རྣམས་མཐོན་པོའི་ལྟ་སྐད་ཀྱིས། །ཡང་དག་ལྟ་བ་རྩ་ལྟར་འདོར་བ་མཐོང་། །མགོན་པོས་ནམ་ཡང་ཡོན་ཏན་སྦ་བྱ་ཞིང་། །སྐྱོན་རྣམས་མཐོལ་བ་གྱིས་ཞེས་ཡང་ཡང་གསུངས། །དེ་བས་ཐར་པ་འདོད་རྣམས་ཀྱིས། །རྒྱུ་འབྲས་ཐེག་མཆོག་ལས་གསུངས་པའི། །ངེས་གསང་ཐབས་མང་དང་བཅས་པ། །སངས་རྒྱས་གསུངས་བཞིན་སྒྲུབ་པའི་རིགས། །བདེ་བའི་རྡོ་རྗེ་མཁའ་དབྱིངས་དམ་པར་ཆོས་ཀུན་བསྐྱེད་པ་པོ། །མ་ལུས་ཤེས་བྱའི་བདག་པོ་ཉེ་དང་རིང་བ་མིན་པ་ཉིད། །རྟག་ཅིང་བདེ་བ་རང་བཞིན་དྲི་མེད་དངོས་ཀུན་ཟ་མ་ཏོག།རིགས་བྲལ་སེམས་ཀྱི་རྡོ་རྗེ་འཕགས་མ་འཇིག་རྟེན་ཡུམ་ལ་འདུད། །ཅེས་པ་འདི་ནི་གང་ཡང་དག་པའི་ལམ་འདི་སྐལ་བ་དང་ལྡན་པ་དག་གིས་ནན་ཏན་དུ་བྱ་བ་དང་། རྣམ་པ་གཞན་དུ་ཡིད་གཉིས་ཀྱི་ཕྱང་མོ་ཡུག་ཏུ་གྱུར་པ་དག་དང་། ནན་ཏན་དུ་བགྱི་བ་དག་ལ་ངེས་པ་སྦྱིན་པའི་ཕྱིར། སྒྲུབ་ཐབས་འདིའི་གོ་དོན་རྣམས་ཡི་གེར་གྱིས་ཤིག་ཅེས། མཁྱེན་ཡངས་མིའི་དབང་པོའི་བཀའ་ཡིས་བསྐུལ་བ་ལས། ཤཱཀྱའི་དགེ་སློང་ཀུན་དགའ་སྙིང་པོས་རང་གི་བློ་ནུས་དང་འཚམས་པར་གཡར་